## Pravilnik o obrascima isprava te obrascima i načinu vođenja evidencije o oružju i streljivu

### NN 118/1999 (12.11.1999.), Pravilnik o obrascima isprava te obrascima i načinu vođenja evidencije o oružju i streljivu

# MINISTARSTVO UNUTARNJIH POSLOVA

Na temelju članka 13. stavka 3., članka 22. stavka
3., članka 26. stavka 3., članka 28. stavka 5.,
članka 34. stavka 6. i članka 73. Zakona o oružju
(»Narodne novine«, broj 69/92., 26/93., 43/93., 29/94.,
108/95. i 20/97.) i članka 17. Zakona o izmjenama i dopunama
Zakona o oružju (»Narodne novine«, broj 27/99.),
ministar unutarnjih poslova donosi

## PRAVILNIK

### O OBRASCIMA ISPRAVA TE OBRASCIMA I NAČINU VOÐENJA EVIDENCIJA O ORUŽJU I STRELJIVU

Članak 1.

Ovim Pravilnikom propisuju se sadržaj i izgled obrasca zahtjeva
za izdavanje odobrenja za nabavu oružja, odobrenja za nabavu
oružja, zahtjeva za registraciju oružja, oružnih
listova, odobrenja za držanje oružja, sadržaj i
izgled obrazaca evidencije o podnijetim zahtjevima i izdanim odobrenjima
za nabavu oružja, izdanim oružnim listovima i odobrenjima
za držanje oružja, oduzetom, nađenom i predanom
oružju, oružju i streljivu nabavljenom za obavljanje
svoje djelatnosti, davanju tog oružja i streljiva na korištenje,
proizvedenom oružju, nabavljenom i prodanom oružju i
streljivu, popravljenom i prepravljenom oružju te o ustupljenom
oružju i utrošenom streljivu na civilnom strelištu,
sadržaj i izgled evidencije o sakupljenom oružju te
način vođenja propisanih evidencija.

Članak 2.

Zahtjev za izdavanje odobrenja za nabavu oružja podnosi se
na obrascu 1. u policijskoj upravi prema mjestu prebivališta
odnosno sjedišta podnositelja zahtjeva.

Obrazac 1. veličine je 210 ¤ 297 mm.

Članak 3.

Odobrenje za nabavu oružja izdaje se na obrascu 2.

Obrazac 2. veličine je 210 ¤ 297 mm, označen
je serijskim brojem i izdaje se u tri primjerka, od kojih je prvi
bijele boje, drugi svijetlocrvene, a treći žute boje.

Članak 4.

Trgovačka društva i obrti ovlašteni za promet
oružja i streljiva (u daljnjem tekstu: ovlašteni trgovac
oružjem) kod kojih je oružje nabavljeno unose u obrazac
2. podatke o nabavljenom oružju i ovjeravaju ga, a potom
prvi primjerak obrasca 2. vraćaju kupcu, drugi dostavljaju
policijskoj upravi odnosno policijskoj postaji koja ga je izdala,
a treći zadržavaju.

U slučaju nabave već registriranog oružja, obrazac
2. ovjerava policijska uprava kod koje je oružje registrirano
i prvi primjerak vraća kupcu, drugi primjerak zadržava,
a treći vraća fizičkoj ili pravnoj osobi koja
oružje prodaje ili predaje, te obavljaju poništavanje
upisa podataka o registriranom oružju (odjava).

Policijska uprava, kod koje je oružje registrirano izvijestit
će o prodaji ili predaji tog oružja policijsku upravu
koja je izdala odobrenje za nabavu oružja.

Članak 5.

Zahtjev za registraciju oružja podnosi se na obrascu 3.

Obrazac 3. veličine je 210 ¤ 297 mm.

Uz zahtjev za registraciju oružja, građanin, u svrhu
izdavanja oružnog lista za držanje ili držanje
i nošenje oružja, prilaže dvije fotografije veličine
30 ¤ 35 mm.

Članak 6.

Građanima se radi držanja oružja izdaje oružni
list za držanje oružja (obrazac 4.).

Obrazac 4. je svijetlosive boje, pravokutnog je oblika i trodijelan
je. Kad je razvijen veličine je 222 ¤ 105 mm, a kad
je presavijen 74 ¤ 105 mm i ima otiskanih šest stranica,
od kojih su vanjske stranice označene serijskim brojem.

Članak 7.

Građanima se radi držanja i nošenja oružja
izdaje oružni list za držanje i nošenje oružja
(obrazac 5.).

Obrazac 5. je svijetloplave boje, pravokutnog je oblika i trodijelan
je. Kad je razvijen veličine je 222 ¤ 105 mm, a kad
je presavijen 74 ¤ 105 mm i ima otisnutih šest stranica,
od kojih su vanjske stranice označene serijskim brojem.

Članak 8.

U slučaju sukorisništva sukorisnicima se izdaje poseban
oružni list za držanje odnosno za držanje i nošenje
oružja (obrazac 7. i 9.).

Obrazac 7. iz stavka 1. ovog članka se izdaje radi držanja
oružja, svijetlosive boje je, pravokutnog oblika i trodijelan
je. Kada je razvijen, veličine je 222 ¤ 105 mm, a
kad je presavijen 74 ¤ 105 mm i ima otiskanih šest stranica,
od kojih su vanjske stranice označene serijskim brojem.

Obrazac 9. iz stavka 1. ovog članka izdaje se radi držanja
i nošenja oružja, svijetloplave je boje, pravokutnog
oblika i trodijelan je. Kada je razvijen, veličine je 222
¤ 105 mm, a kad je presavijen 74 ¤ 105 mm i ima otiskanih
šest stranica, od kojih su vanjske stranice označene
serijskim brojem.

U slučaju iz stavka 1. ovog članka, u oružni
list vlasnika upisuju se podaci o sukorisniku (ime i prezime,
JMBG i broj registra), a u oružni list sukorisnika upisuju
se podaci o vlasniku (ime i prezime, JMBG i broj registra).

Članak 9.

Građanima se radi držanja oružja kao uspomene izdaje
oružani list za držanje oružja kao uspomene (obrazac
6.).

Obrazac 6. veličine je 210 ¤ 297 mm i označen
je serijskim brojem.

Članak 10.

Državnim tijelima, trgovačkim društvima, organizacijama
i drugim pravnim osobama (u daljnjem tekstu »pravne osobe«)
radi držanja oružja izdaje se odobrenje za držanje
oružja (obrazac 8.).

Obrazac je veličine 210 ¤ 297 mm i označen
je serijskim brojem.

Članak 11.

Policijska uprava vodi sljedeće evidencije:

1. registar podnijetih zahtjeva i izdanih odobrenja za nabavu
oružja (obrazac 10.).

2. registar izdanih oružnih listova i odobrenja za držanje
oružja (obrazac 11.);

3. registar oduzetog, nađenog i predanog oružja (obrazac
12.).

Članak 12.

Pravne osobe koje su nabavile oružje i streljivo radi obavljanja
svoje djelatnosti vode evidenciju o nabavljenom oružju i
streljivu na obrascu 13.

Pravne osobe koje raspolažu većom količinom
oružja i streljiva mogu evidenciju o nabavljenom oružju
i evidenciju o nabavljenom streljivu voditi posebno.

Članak 13.

Pravne osobe iz članka 12. ovog Pravilnika, kojima je izdano
odobrenje za držanje oružja, vode evidenciju o oružju
i streljivu datom na korištenje na obrascu 14.

Članak 14.

Trgovačko društvo ovlašteno za proizvodnju oružja
vodi evidenciju o proizvedenom oružju na obrascu 15., a o
isporučenom oružju na obrascu 16.

Članak 15.

Trgovačka društva ili obrti ovlašteni za promet
oružja i streljiva uz evidenciju iz članka 12. ovog
Pravilnika vode i evidencije o:

- prodanom oružju (obrazac 17.);

- prodanom streljivu (obrazac 18.):

Članak 16.

Trgovačka društva ili obrti ovlašteni za popravljanje
i prepravljanje oružja vode evidenciju o popravljenom i prepravljenom
oružju na obrascu 19.

Članak 17.

Trgovačka društva ili obrti ovlašteni za vođenje
civilnog strelišta, evidenciju o nabavljenom oružju
i streljivu vode na obrascu 13., evidenciju o ustupljenom oružju
na korištenje na obrascu 14., a evidenciju o utrošenom
streljivu na obrascu 18.

Članak 18.

Pravne i fizičke osobe koje imaju odobrenje za sakupljanje
oružja, vode evidenciju o sakupljenom oružju na obrascu
20.

Evidencija o sakupljenom oružju sadrži: redni broj,
vrstu oružja, marku, tvornički broj, kalibar i rubriku
za napomene.

Članak 19.

Evidencije propisane ovim Pravilnikom vode se u knjigama ili na
sustavu za automatsku obradu podataka, odnosno pomoću računala
uz obavezu ispisivanja i na papiru (listama).

Ako se evidencije propisane ovim Pravilnikom vode pomoću
računala, slobodni se listovi moraju uvezati na kraju kalendarske
godine.

Knjige evidencije propisane ovim Pravilnikom moraju biti ukoričene
u tvrdom povezu i numeriranim stranicama.

Upis u knjigu evidencije obavlja se tintom ili kemijskom olovkom.
U slučaju pogrešnog upisa ispravak se obavlja precrtavanjem
pogrešno upisane riječi tako da ostane čitljivo,
a novi upis unosi iznad precrtanog. Novi upis u evidencijama propisanim
člankom 11. ovog Pravilnika ovjerava svojim potpisom službena
osoba, a u evidencijama propisanim člankom 12. do 18. ovog
Pravilnika odgovorna osoba.

Članak 20.

Evidencije propisane člankom 11. stavak 1. točke
1. i 3. i člankom 12. do 17. ovog Pravilnika vode se za
svaku kalendarsku godinu posebno. Istekom kalendarske godine evidencije
propisane člankom 11. stavak 1. točke 1. i 3. ovog
Pravilnika zaključuju se i ovjeravaju pečatom nadležne
policijske uprave i potpisom službene osobe, a evidencije
propisane člankom 12. do 18. ovog Pravilnika pečatom
pravne osobe i potpisom odgovorne osobe. Vođenje evidencije
za sljedeću godinu započinje na prvoj slobodnoj stranici
knjige evidencije.

Evidencije propisane člankom 12. do 17. ovog Pravilnika,
osim evidencije o oružju i streljivu datom na korištenje
koja se čuva godinu dana, čuvaju se trajno.

Članak 21.

Obrasci propisani ovim Pravilnikom, s odgovarajućim sadržajem,
(1. do 20.) tiskani su uz ovaj Pravilnik i čine njegov
sastavni dio.

Članak 22.

Građani koji posjeduju oružje na temelju oružnog
lista za držanje ili za držanje i nošenje oružja
moraju ove isprave zamijeniti za nove isprave u roku od 18 mjeseci
od dana stupanja na snagu ovog Pravilnika.

Članak 23.

Novčanom kaznom u iznosu od 2.000,00 do 5.000,00 kuna kaznit
će se za prekršaj tko u roku propisanom ovim Pravilnikom
ne zamijeni isprave o oružju (članak 22).

Članak 24.

Danom stupanja na snagu ovog Pravilnika prestaje važiti Pravilnik
o obrascima isprava te obrascima i načinu vođenja evidencija
o oružju i streljivu (»Narodne novine«, br. 79/92.).

Članak 25.

Ovaj Pravilnik stupa na snagu osmoga dana od dana objave u »Narodnim
novinama«.

Broj: 511-01-64-40206-6-99
Zagreb, 3. studenoga 1999.

Ministar
**mr. Ivan Penić,** v. r.

![](dodatni/371438.gif)

![](dodatni/371439.gif)

![](dodatni/371440.gif)

![](dodatni/371441.gif)

![](dodatni/371442.gif)

![](dodatni/371443.gif)

![](dodatni/371444.gif)

![](dodatni/371445.gif)

![](dodatni/371446.gif)

![](dodatni/371447.gif)

![](dodatni/371448.gif)

![](dodatni/371449.gif)

![](dodatni/371450.gif)

![](dodatni/371451.gif)

![](dodatni/371452.gif)

Pravilnik, NN 118/1999-1907
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)